Id-Deċiżjoni tal-Kummissjoni
tad-29 ta' Lulju 1996
dwar il-kwestjonarji stabbiliti mid-Direttivi tal-Kunsill 80/779/KEE, 82/884/KEE, 84/360/KEE u 85/203/KEE
(Test b'relevanza għaż-ŻEE)
(96/511/KE)
IL-KUMMISSJONI TAL-KOMUNITAJIET EWROPEJ,
Wara li kkunsidraw it-Trattat li jistabbilixxi l-Komunitajiet Ewropej,
Wara li kkunsidrat d-Direttiva tal-Kunsill 80/779/KEE tal-15 ta' Lulju 1980 dwar il-valuri għall-limiti tal-kwalità ta' l-arja u l-valuri ta' gwida għall-kubrit diossid u partikolati sospiżi [1], kif emendata l-aħħar bl-Att ta' Adeżjoni ta' l-Awstrija, il-Finlandja u l-Isvezja, u b'mod partikolari l-Artikolu 8 tagħha,
Wara li kkunsidrat id-Direttiva tal-Kunsill 82/884/KEE tat-3 ta' Diċembru 1982 dwar valur għall-limitu taċ-ċomb fl-arja [2], kif emendata l-aħħar bl-Att ta' Adeżjoni ta' l-Awstrija, il-Finlandja u l-Isvezja, u b'mod partikolari l-Artikolu 6 tagħha,
Wara li kkunsidrat id-Direttiva tal-Kunsill 84/360/KEE tat-28 ta' Ġunju 1984 dwar il-ġlieda kontra t-tniġġiż ta' l-arja mill-impjanti industrijali [3], kif emendata l-aħħar bl-Att ta' Adeżjoni ta' l-Awstrija, il-Finlandja u l-Isvezja, u b'mod partikolari l-Artikolu 15a tagħha,
Wara li kkunsidrat id-Direttiva tal-Kunsill 85/203/KEE tas-7 ta' Marzu 1985 fuq l-istandards dwar il-kwalita‘ tal-arja għan-nitroġenu diossid [4], kif emendata l-aħħar bid-Direttiva 91/692/KEE [5], u b'mod partikolari l-Artikolu 8 tagħha,
Billi d-Direttivi 80/779/KEE, 82/884/KEE, 84/360/KEE u 85/203/KEE ġew emendati bl-Artikolu 4 tad-Direttiva 91/692/KEE li teħtieġ li l-Istati Membri jittrasmettu lill-Kummissjoni informazzjoni dwar l-implimentazzjoni ta' ċerti Direttivi fil-forma ta' rapport settorali;
Billi dan ir-rapport għandu jiġi stabbilit fuq il-bażi ta' kwestjonarju jew skizz abbozzat mill-Kummissjoni skond il-proċedura li tinsab fl-Artikolu 6 tad-Direttiva 91/692/KEE;
billi l-miżuri stabbiliti f'din id-Deċiżjoni huma skond l-opinjoni tal-Kumitat stabbilit taħt l-Artikolu 6 tad-Direttiva 91/692/KEE,
ADOTTAT DIN ID-DEĊIŻJONI:
Artikolu 1
Il-kwestjonarji li jinsabu fl-Anness, li huma relatati mad-Direttivi 80/779/KEE, 82/884/KEE, 84/360/KEE u 85/203/KEE, qegħdin b'dan jiġu adottati.
Artikolu 2
L-Istati Membri għandhom jużaw il-kwestjonarji li jinsabu fl-Anness bħala bażi għat-tħejjija tar-rapporti settorali li huma meħtieġa jissottomettu lill-Kummissjoni skond l-Artikolu 4 tad-Direttiva 91/692/KEE.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fid-29 ta' Lulju 1996.